A Nemzeti Média- és Hírközlési hatóság feladatai a közeljövőben
Both Zoltán, hírközlési igazgató, Nemzeti Média- és Hírközlési Hatóság

A Nemzeti Média- és Hírközlési Hatóság stratégiájának egyik alappillére a verseny- és beruházás-ösztönzés a fenntartható verseny érdekében. E körben az NMHH szeptember 29-én nyilvánossá tette a szélessávú szolgáltatásokhoz kapcsolódó frekvenciák értékesítésére kiírt – sikerrel zárult - pályázat eredményét. Ezen frekvenciák hasznosításával a jövőben növekszik az internettel lefedett területek nagysága, emelkedik a mobilszolgáltatások színvonala, mindemellett a szolgáltatások kialakításakor fokozottabban érvényesülnek az előfizetők érdekei.
A Hatóság további fontos célja annak a szabályozási környezetnek a megteremtése, amely a szélessávú hálózatok kiépítéséhez járul hozzá. A cél elérésének nélkülözhetetlen feltétele, hogy elkészüljön egy teljeskörű digitális hírközmű térkép. Ennek létrehozása a hatóság egyik kiemelt feladata lesz.  
Célunk továbbá, hogy a hatáskörünkbe tartozó szektorokat érintő piaci folyamatokat, szabályozási kihívásokat proaktívan, a piaccal partnerségi viszonyban azonosítsuk. Ide sorolhatók az ún. Over-the-top módon nyújtott szolgáltatások által felvetett szabályozási kérdések, hiszen e folyamat várhatóan alapvetően alakítja át a média- és elektronikus hírközlési piacokat.